open-index/open-wikipedia-markdown huggingface dataset:
Esko Lehmus

**Esko Olavi Lehmus** (6. huhtikuuta 1919 Tampere – 31. elokuuta 2000 Tampere) oli suomalainen kustannustoimittaja ja Tampereella toimivan mainostoimisto Mainos Lehmuksen perustaja.

Esko Lehmus perusti Mainos Lehmuksen vuonna 1947. Toimisto työllisti enimmillään Tampereella noin 50 henkilöä ja Helsingissä 20 henkilöä. Mainos Lehmus suunnitteli muun muassa vuonna 1965 Tampereen jäähallissa pidettyjen jääkiekon maailmanmestaruuskisojen mainonnan. Toimiston graafisella osastolla työskenteli muun muassa taiteilija Kimmo Kaivanto.

Lehmus perusti vuonna 1960 yhdessä puolisonsa Hilkka Lehmuksen ja Kimmo Kaivannon kanssa kirjankustantamo Lehmuksen.

Lehmus teki opintomatkoja useisiin Euroopan maihin ja Yhdysvaltoihin. Hän oli Tampereen Mainosyhdistyksen kunniajäsen. Lehmuksen vanhemmat olivat faktori Antti Oskari Lehmus ja kutomon esimies Lyyli Alice (o.s. Kielo). Puoliso oli konttoristi Hilkka Kaarina (o.s. Vuohensilta) vuodesta 1948.

Esko Lehmus on haudattu Tampereelle Kalevankankaan hautausmaalle.

## Toimitustöitä
* *Hymy lapselle: kokoelma kaskuja ja kuvia suomalaisesta lapsesta*; päätoimittaja Esko Lehmus ; esipuhe Arvo Ylppö ; tekstiasu Harri Kaasalainen, ulkoasu ja taitto Kimmo Kaivanto. Lehmus, Tampere 1961
* *Nauru sodalle: sotiemme huumoria 1939–44 osat 1–2*; toimituskunta: päätoimittaja Esko Lehmus ; teksti Pekka Kosonen ; kuvitus ja taitto Jussi Aarnio ; venäläinen osasto Yrjö Aav. Lehmus, Tampere 1961
* *Presidenttikaskut: kaskuja ja tarinoita tasavallan kahdeksasta päämiehestä*; toim. Esko Lehmus ja Harri Kaasalainen ; esipuhe Kustaa Vilkuna ; esittelyt Matti Kurjensaari ; kuvitus K. Olavi. Lehmus, Tampere 1961, 8. painos 1963, 10. uusittu painos 1987 mukaan lisätty Mauno Koivisto -osuus, esittely Aimo Kairamo.
* *Nauru autolle*; toimittanut Esko Lehmus ; kuvitus Jarmo Koivunen ; historiallisen osan suunnittelu ja kuvitus Olli Tasanen ; teknillinen asiantuntija Mauri J. Salo. Lehmus, Tampere 1964
* *Tampereen rotaryklubi 50 vuotta 1983*. Tampereen rotaryklubi, Tampere 1983

## Lähteet

## Aiheesta muualla
* Mainos Lehmuksen sivut
Lesslie Newbigin

**James Edward Lesslie Newbigin** (1909-1998) oli lähetyssaarnaaja, Etelä-Intian kirkon piispa ja brittiläinen teologi.

## Teoksia suomeksi
**Mestarin askelten tuntumassa: lehtiä Intian päiväkirjasta.* Suomen lähetysseura, 1965
**Löytyykö toivo muuttuvassa maailmassa.* Päivä, 2004
**Löytyykö totuus muuttuvassa maailmassa.* Päivä, 2004
## Lähteet

## Aiheesta muualla
*Newbigin Resources 
*Keskitalo, Jukka: *[https://digi.kansalliskirjasto.fi/teos/binding/2241857?page=1 Kristillinen usko ja moderni kulttuuri. Lesslie Newbiginin käsitys kirkon missiosta modernissa länsimaisessa kulttuurissa]*. STKS 218, 1999
The Summer I Turned Pretty

**The Summer I Turned Pretty** on yhdysvaltalainen draamasarja ja kasvutarina, joka perustuu yhdysvaltalaiskirjailija Jenny Hanin nuortenkirjasarjaan *[[Kesä (kirjasarja)|Kesä]]*. Televisiosarjan pääosia esittävät Lola Tung, Jackie Chung ja Rachel Blanchard. Vuonna 2022 alkanutta sarjaa on julkaistu Amazon Prime Videoon kolme tuotantokautta.

Sarja kertoo teini-ikäisestä Isabel ”Belly” Conklinista, joka on aina viettänyt kesät äitinsä parhaan ystävän ja tämän kahden pojan, Conradin ja Jeremiahin, kanssa. Belly on ollut ihastunut Conradiin jo vuosia, mutta tänä kesänä kaksikon välillä saattaa viimein tapahtua jotain.

## Tuotanto
### Kuvaukset
Sarja tapahtuu kuvitteellisessa Cousins Beach -nimisessä kaupungissa. Sinne sijoittuvat kohtaukset kuvattiin Pohjois-Carolinassa: kuvauspaikkoja olivat Wilmington sekä sen lähettyvillä sijaitsevat Carolina Beach, Kure Beach ja Wrightsville Beach.

Toisen kauden kuvaukset alkoivat Wilmingtonissa heinäkuussa 2022 ja päättyivät saman vuoden marraskuussa.

### Kolmas tuotantokausi

Elokuussa 2023 tiedotettiin, että sarjaa jatketaan kolmannella tuotantokaudella. Kausi on pituudeltaan kymmenen jaksoa ja perustunee Jenny Hanin kirjasarjan kolmanteen osaan *Kesä on ikuisesti meidän*. Prime Videon mukaan kolmannen kauden tuotantoa ei kuitenkaan aloiteta ennen kuin yhdysvaltalaisia televisio- ja elokuvakäsikirjoittajia edustavan Writers Guild of American sekä näyttelijöitä edustavan SAG-AFTRA:n lakot ovat päättyneet.

## Näyttelijät

## Julkaisu
Televisiosarjan ensimmäinen tuotantokausi julkaistiin kokonaisuudessaan Amazon Prime Video -palvelussa 17. kesäkuuta 2022. Toisen tuotantokauden kolme ensimmäistä jaksoa julkaistiin palvelussa 14. heinäkuuta 2023 ja loput viisi jaksoa viikoittain sen jälkeen. Kauden viimeinen jakso julkaistiin 18. elokuuta 2023.

## Lähteet

## Aiheesta muualla
*
Maria Anna Portugalilainen

**Maria Anna** (13. heinäkuuta 1861– 31. heinäkuuta 1942 ) oli portugalilainen Bragançan prinsessa, josta tuli Vilhelm IV:n puolisona Luxemburgin suurherttuatar.

Maria Anna oli Portugalia kuninkaana 1828-1834 hallinneen Mikaelin tytär. Hän kävi koulunsa Saksassa. Vuonna 1884 hän tapasi Nassaun prinssi Vilhelmin. Katolinen miniä ei ollut aluksi luterilaisen prinssin isän mieleen, mutta kun isästä tuli vahvasti katolisen Luxemburgin suurherttua, hän muutti mielensä. Maria Anna ja Vilhelm vihittiin 1893.

Vilhelm IV alkoi sairastella heti noustuaan valtaistuimelle, ja Maria Annasta tuli hänen sijaishallitsijansa vuosiksi 1908–1912. Kesällä 1912 valta siirtyi heidän tyttärelleen Marie-Adélaïdelle, mutta Maria Annalla oli edelleen tärkeä tehtävä suurherttuattaren neuvonantajana. Vuonna 1919 kun Marie-Adélaïde luopui vallasta sisarensa Charlotten hyväksi, Maria Anna vetäytyi Hohenburgiin.

Vuonna 1940 Maria Anna lähti maanpakoon New Yorkiin missä hän kuoli 1942.

## Lähteet
Frederika (Hannover)

**Fredericka Louise Thyra Victoria Margaret Sophia Olga Cecily Isabel Christa** (18. huhtikuuta 1917 – 6. helmikuuta 1981) oli saksalainen aatelinen, josta tuli Paul I:n puolisona Kreikan kuningatar.

Frederika oli Braunschweig-Lüneburgin herttua Ernst Augustin ja Viktoria Luisen tytär, joka kasvoi Itävallassa ja kävi koulunsa Englannissa, Saksassa ja Italiassa. Hän meni naimisiin Kreikan kruununprinssi Paulin kanssa vuonna 1938. Häiden jälkeen hän oppi kreikan kieltä ja liittyi ortodoksiseen kirkkoon. Perhe asui Ateenan lähistöllä, missä heille syntyi kaksi lasta, Sofía ja Konstantin. 

Toisen maailmansodan puhjettua perhe siirtyi Kreetalle, sieltä Egyptiin ja asettui lopulta Etelä-Afrikkaan, missä nuorin tytär Irene syntyi vuonna 1942. Siellä asuessaan prinsessa aloitti hyväntekeväisyysjärjestön, joka keräsi rahaa kreikkalaisille. Perhe pääsi palaamaan Kreikkaan vasta vuonna 1946. Heistä tuli kuningasperhe, kun Yrjö II kuoli vuonna 1947. He keskittyivät sisällissodan taltuttamiseen, ja suosittu kuningatar vieraili joukkojen luona rintamalla myös yksin miehensä sairastaessa. Sodan päätyttyä vuonna 1949 alkoi jälleenrakennus. Kuningatar pyrki uudistamaan myös maan jälkeenjäänyttä koulutusta.

1960-luvulla, kun ulkomainen apu tyrehtyi, kuningasperhe alettiin nähdä turhana rahanhukkana ja heidän suosionsa laski. Puoliso Paul I kuoli vuonna 1964. Vuoden 1967 sotilasvallankaappauksen jälkeen Frederika pakeni Roomaan poikansa kanssa. Tytär Sofiasta tuli Espanjan kuningatar vuonna 1975. Frederika kuoli Madridissa ollessaan vierailulla tyttärensä luona. Nuorin tytär prinsessa Irene on asunut äitinsä kuoleman jälkeen sisarensa luona Zarzuelan palatsissa Madridissa.

## Lähteet
Jaakko Kuorikoski (filosofi)

**Jaakko Kuorikoski** (s. 1977) on professori käytännöllisen filosofian oppiaineessa Helsingin yliopistolla. 

Kuorikoski valmistui filosofian maisteriksi 2002 Helsingin yliopistosta pääaineenaan teoreettinen filosofia. Myös väitöskirjansa *Society by Numbers: Studies on Model-Based Explanations in the Social Sciences* hän teki Helsingin yliopistolle vuonna 2010. Vuonna 2017 Kuorikoski aloitti työskentelyn apulaisprofessorina Tampereen yliopiston New Social Research -tutkimusohjelmassa. Vuonna 2020 hän siirtyi Helsingin yliopistolle käytännöllisen filosofian apulaisprofessoriksi. 

Kuorikosken tutkimusalaa ovat yleinen tieteenfilosofia ja yhteiskuntatieteiden filosofia. Kuorikoski on tutkinut erityisesti tieteellisen selittämisen ja ymmärtämisen kysymyksiä, syy-seurauspäättelyä ja kausaliteetin metafysiikkaa sekä mallintamista yhteiskuntatieteissä (erityisesti taloustieteessä). 

Kuorikoski on julkaissut lukuisia tutkimusartikkeleita ja hänen tutkimuksensa on palkittu useilla palkinnoilla. Kuorikoskelle on myönnetty muun muassa Suomalaisen Tiedeakatemian nuoren humanistitutkijan Jutikkala-palkinto (2016).

## Lähteet

## Aiheesta muualla
* Jaakko Kuorikosken kotisivu
* Jaakko Kuorikosken profiili PhilPeople-tietokannassa
* Jaakko Kuorikosken profiili Google Scholar -palvelussa
Acker

**Acker** tai **Van Acker** on muun muassa seuraavien henkilöiden sukunimi:

* Amy Acker (s. 1976), yhdysvaltalainen näyttelijä
* Evi Van Acker (s. 1985), belgialainen kilpapurjehtija ja olympiamitalisti
* Ernest Acker (1852–1912), belgialainen arkkitehti
* Jean Acker (1893–1978), yhdysvaltalainen näyttelijä
* Kathy Acker (1947–1997), yhdysvaltalainen kirjailija
* Lily Castel, oik. *Alice van Acker* (s. 1937), belgialainen laulaja

## Muita merkityksiä
* Acker Bilk, englantilainen jazzklarinetisti
* Acker, vanha saksalainen peltomitta, joka oli 22–65 aaria

## Lähteet
Yrjö Nordling

**Yrjö Henrik Nordling** (24. huhtikuuta 1888 Turku – 22. marraskuuta 1963 Helsinki) oli suomalainen keilaaja ja liikkeenharjoittaja.

Opiskeltuaan useita vuosia Turussa sikäläisessä teollisuuskoulussa, Nordling lähti opintomatkoille ulkomaille opiskellen ja työtä tehden. Palattuaan kotimaahan Nordling toimi parisen vuosikymmentä muun muassa Moottori- ja Metalli Oy:n toimitusjohtajana, kunnes hän perusti 1928 Helsinkiin oman kangas- ja vaatetavaraliikkeen ja alkoi hoitaa sitä.  Nordling oli keilaajana mukana Suomen joukkueessa Berliinin olympialaisten aattoviikolla heinäkuussa 1936 Berliinin Deutschlandhallessa järjestetyissä keilailun maailmanmestaruuskilpailuissa. Suomen keilaajajoukkue saavutti näissä kilpailuissa ensimmäisen sijan ja henkilökohtaisessa kilpailussa Nordling oli viidentenä. Berliinissä Nordling sai lisäksi Euroopan mestaruuden ja kaksi vuotta myöhemmin Stuttgartissa EM-pronssia 8 x 4 sarjalla. Nordlingille myönnettiin Helsingin Bowlingliiton hopeinen ansiomerkki n:o 70.

Viimeiset vuodet Nordling eli maanviljelijänä Nummen pitäjässä omistamallaan Markkula-nimisellä tilalla.

## Lähteet

## Aiheesta muualla
* Muistelmia MM-kisoista Berlinissä 1936, Keilaaja : Suomen keilailijoitten äänenkannattaja, 15.09.1938, nro 1, s. 7, Kansalliskirjaston digitaaliset aineistot
* Muistelmia MM-kisoista Berlinissä 1936, jatkoa, Keilaaja : Suomen keilailijoitten äänenkannattaja, 30.09.1938, nro 2, s. 5, Kansalliskirjaston digitaaliset aineistot
Gideon Ernst von Laudon

**Gideon Ernst von Laudon** (tai **Loudon**; 2. helmikuuta 1717 Laudohn, Ruotsin Liivinmaa – 14. heinäkuuta 1790 Neutitschein, Määri, Pyhä saksalais-roomalainen keisarikunta) oli baltiansaksalaista syntyperää ollut itävaltalainen vapaaherra ja sotamarsalkka. Häntä on kutsuttu yhdeksi aikansa suurimmista sotapäälliköistä seitsenvuotisessa sodassa 1756–1763 Fredrik Suurta vastaan ja Itävallan ja Turkin välisessä sodassa 1787–1791.

## Elämä ja ura
Laudon kuului Skotlannista Liivinmaalle vuosisatoja aikaisemmin muuttaneeseen sukuun. Hänen isänsä oli everstiluutnantti, joka jäi eläkkeelle Ruotsin palveluksesta. Poika lähetettiin vuonna 1732 Venäjän armeijaan kadetiksi. Hän osallistui Puolan perimyssodassa sotamarsalkka Burkhard Christoph von Münnichin johtamaan Danzigin piiritykseen vuonna 1734, venäläisten marssille Reinille vuonna 1735 ja Turkin sotaan 1738–1739. Tyytymättömänä tulevaisuudennäkymiinsä hän erosi vuonna 1741 ja hakeutui muualle sotilastehtäviin. Hän lähti Venäjältä everstiluutnanttina ja siirtyi vuonna 1742 Itävallan palvelukseen, ja kunnostautui Itävallan perimyssodassa. 

Laudonin nopea urakehitys alkoi seitsenvuotisessa sodassa. Hänen saavutuksistaan on mainittava erityisesti hänen osallistumisensa Prahan taisteluun 6. toukokuuta 1757, jonka jälkeen hänestä tuli kenraalimajuri ja hiljattain perustetun Maria Teresian ritarikunnan ritari, Olmützin piirityksen kukistaminen Domstadtlin taistelussa 30. kesäkuuta 1758, sekä hänen osallistumisensa Hochkirchin taisteluun, jonka jälkeen hänet korotettiin vapaaherran arvoon, ja voitto Kunersdorfissa elokuussa 1759. Vuonna 1760 hän voitti taistelut Landeshutissa ja valloitti Glatzin linnoituksen, mutta kärsi tappion Liegnitzissä Fredrik Suurta vastaan. Syys-lokakuussa 1761 hän valloitti Schweidnitzin. Vuonna 1769 hänestä tuli Määrin kenraalikomentaja ja vuonna 1778 sotamarsalkka, ja Baijerin perimyssodan syttyessä seuraavana vuonna hänelle annettiin Saksin rajalle kootun armeijan komento. Itävallan-Turkin sodan sytyttyä vuonna 1788 hänelle annettiin Itävallan joukkojen komento Kroatiassa, ja hän päätti sodan valloittamalla Belgradin. Kun seuraavana vuonna sota Preussin kanssa uhkasi puhjeta, keisari Leopold nimitti hänet Itävallan asevoimien ylipäälliköksi.

## Lähteet

## Aiheesta muualla
Deplasmolyysi

**Deplasmolyysi** on tapahtuma, jossa solu palautuu entiselleen plasmolyysin jälkeen. Ilmiö syntyy kasvisoluissa, kun solu on ensin liuoksessa, joka on väkevämpää kuin solulima. Tällöin tapahtuu osmoosi, jossa solusta kulkeutuu vettä solukalvon läpi solusta ulos. Tämä tapahtuma on plasmolyysi. Sen jälkeen solu on liuoksessa, joka on laimeampaa kuin solun solulima. Tällöin solun ulkopuolelta kulkeutuu vettä solukalvon läpi soluun ja  solu turpoaa, kunnes se on saavuttanut alkuperäisen nestepitoisuutensa. Tämä tapahtuma on deplasmolyysi. Jos plasmolyysin jälkeen ei pian tapahdu deplasmolyysiä, solu todennäköisesti kuolee ja koko kasvi voi kuolla veden puutteeseen, jos tilanne kestää kauan. 

Plasmolyysiä ja deplasmolyysiä tapahtuu juuria ympäröivän maan kuivuessa ja kosteuden palattua. Ilmiö syntyy myös talvella. Pohjoisten alueiden kasvit selviävät siten, että ne valmistautuvat talveen pitkin syksyä. Jos ilma kuitenkin kylmenee nopeasti, kasvit eivät välttämättä ehdi valmistautua tarpeeksi ja niille saattaa tulla paleltumia.

## Lähteet

## Aiheesta muualla
* https://blogs.helsinki.fi/biopop-keskus/files/2015/11/biopop_plasmolyysi.pdf
* https://biologyreader.com/difference-betveen-plasmolysis-and-deplasmolysis.html
Sähkömagneettinen energia

**Sähkömagneettinen energia** on sähkömagneettiseen säteilyyn liittyvää energiaa. Mitä pienempi säteilyn aallonpituus on, sitä suurempi on yksittäisen säteilykvantin energia. Lyhytaaltoiset ja runsasenergiset säteilylajit, kuten gammasäteily ja röntgensäteily, pystyvät rikkomaan useiden aineiden kemiallisia rakenteita.
Onni Kivipelto

**Onni Kivipelto** (s. 2003) on suomalainen laulaja. Hän voitti The Voice of Finlandin 12:nnen kauden, jossa hän kilpaili Toni Wirtasen ja Sipe Santapukin joukkueessa. Kivipelto sai 41 prosenttia finaalin äänistä. Voiton myötä Kivipelto sai levytyssopimuksen Universal Music Groupin kanssa. Kivipelto on valmistunut Kaustisen musiikkilukiosta ylioppilaaksi ja käynyt varusmiespalveluksen varusmiessoittokunnan solistina. The Voice of Finlandin voittamisen lisäksi Kivipellon taskusta löytyy yläasteikäisten Rock-SM kisoista kakkossija. 

Kivipellon ensimmäinen single ”Jätit jäljen mun sydämeen” julkaistaan 1. maaliskuuta 2024.  

## Lähteet
*

### Viitteet
Jeffery Amherst

**Jeffery Amherst, 1. paroni Amherst** (29. tammikuuta 1717 Sevenoaks, Kent – 3. elokuuta 1797 Sevenoaks) oli brittiläinen upseeri, joka valloitti Uuteen Ranskaan kuuluneen Kanadan suuressa siirtomaasodassa. Hänen mukaansa on nimetty useita paikkoja Yhdysvalloissa ja Kanadassa.

## Elämä ja ura
Dorsetin herttuan avulla Amherst pääsi kaartin palvelukseen vuonna 1731. Itävallan perimyssodassa hän palveli Saksassa ja Alankomaissa kenraali John Ligonierin adjutanttina ja osallistui Rocoux'n, Dettingenin ja Fontenoyn taisteluihin. Sitten hän palveli Wilhelm Cumberlandin esikunnassa ja osallistui tämän kanssa Itävallan perimyssodan myöhempiin kampanjoihin, Lauffeldin taisteluun ja seitsenvuotisessa sodassa Pohjois-Saksan kampanjaan vuonna 1757 ja siellä Hastenbeckin taisteluun. Vuotta aiemmin hänet oli ylennetty everstiluutnantiksi.
 
Vuonna 1758 pääministeri William Pitt teki Amherstista kenraalimajurin ja antoi hänen komentoonsa retkikunnan, jonka tarkoituksena oli hyökätä ranskalaisia vastaan Pohjois-Amerikassa. Retkikunnan ensimmäistä voittoa, Louisburgin valtausta 26. heinäkuuta 1758, seurasi pian muita voittoja, ja Amherstille annettiin kaikkien sotatoimialueella olevien joukkojen pääkomento. Vuoden 1759 sotaretkessä Amherst valtasi Ticonderogan ja Crown Pointin, kun taas Quebecin valtasi James Wolfe. Vuonna 1760 Amherst eteni kohti Montrealia, joka antautui yhdistetylle englantilaiselle armeijalle. Amherst nimitettiin välittömästi Brittläisen Pohjois-Amerikan kenraalikuvernööriksi. Seuraavina vuosina Amherst aliarvioi vihollisensa ja ei menestynyt ranskalaismielisiä intiaaniheimoja vastaan käydyissä taisteluissa Pontiacin kapinassa. Hänet kutsuttiin takaisin Englantiin vuonna 1763 ja hänet otettiin vastaan Lontoossa, jossa hänen epäonnistumisensa intiaanisodassa eivät olleet tiedossa, Kanadan valloittajana. Vuonna 1772 hänestä tuli kenraaliluutnantti ja joukkojen vt. ylipäällikkö. Hän toimi tässä tehtävässä päämajan pääneuvonantajana Yhdysvaltain itsenäisyyssodan aikana. Vuonna 1776 hän sai päärin arvon ja vuonna 1778 kenraalin arvon. Vuonna 1793 Amherst nimitettiin armeijan vakinaiseksi ylipäälliköksi, mutta osoitti vähäisiä kykyjä ja joutui eroamaan vuonna 1795, minkä jälkeen hänet palkittiin seuraavana vuonna sotamarsalkan arvolla.

## Lähteet

## Aiheesta muualla
Gustaf Waldemar Boijer

**Gustaf Waldemar Boijer** (10. kesäkuuta 1864 Hämeenlinna – 6. elokuuta 1944 Sääksmäki) oli suomalainen varatuomari, virkamies ja vanhojen esineiden keräilijä.

Boijerin vanhemmat olivat kaupunginviskaali Julius Engelbrekt Boijer ja Eva Selin. Hän pääsi ylioppilaaksi Helsingin ruotsalaisesta reaalilyseosta 1884 ja suoritti Helsingin yliopistossa oikeustutkinnon 1888. Boijer sai varatuomarin arvon 1891.

Boijer oli Hämeen läänin varalääninkamreerina ja kielenkääntäjänä sekä hoiti kahden vuoden ajan Janakkalan tuomiokuntaa. Hän tuli ylimääräiseksi kopistiksi Suomen senaattiin 1892 ja palveli sitten senaatissa ekspeditöörinä, kanslistina, reistraattorina ja taloudenhoitajana. Bobrikoffin aikana Boijer vuoti salaisia venäläistämistoimiin liittyneitä tietoja Ruotsin ja muiden ulkomaiden lehtiin. Boijer toimi viimeksi senaatin kamaritoimituskunnan protokollasihteerinä 1905–1918.

Boijer omisti kiinteistöjä Helsingissä ja toimi myös kiinteistöjen välittäjänä. Hän kuului Helsingin taksoituslautakuntaan ja kirkkovaltuuston ja oli myös suojeluskunnan jäsenenä.

Boijer harrasti metsästystä, kalastusta ja ulkoilua. Hän asui nuorena vanhempiensa omistamassa Paakkolan talossa Hauhon Eteläisten kylässä, jossa hän oli karhunkaataja Eero Heinäkankaan ja toisen kuulun metsästäjän torppari Lauhian naapurina. He opettivat Boijerin metsästäjäksi ja hän metsästi sitten susia, ilveksiä ja metsälintuja. Boijer keräili myös Suomen historiaan liittyneitä esineitä. Hänellä oli Rauhaniemi-niminen kesähuvila Sääksmäen pitäjän Saarioisten puolella. Hän keräsi huvilalleen vanhoja hämäläisiä työ- ja ajokaluja sekä ruoka-astioita pelastaen ne joutumasta romuna tunkiolle tai poltettavaksi. Boijer keräsi myös vanhoja aseita, huonekaluja, tina- ja hopeaesineitä, vanhaa posliinia, ryijyjä, mattoja, kattokruunuja, maalauksia ja painotöitä, piippuja, maljakoita ja vanhoja rahoja. Keräilyn hän aloitti ostettuaan nuorena kolmella markalla Kustaa III:n aikaisen miekan. Hän keräsi myös vanhoja hämäläisiä sananlaskuja Hämäläistä osakuntaa varten. Boijerin käsityksen mukaan Kalevalan runot keksittiin ja laulettiin ensiksi Hämeessä mutta ne katosivat ja unohtuivat kristinuskon tultua Hämeeseen kunnes Elias Lönnrot löysi ne uudelleen Karjalan erämaista. 

Boijer oli naimisissa vuodesta 1900 Virosta kotoisin olleen Thyra Roeperin kanssa.

## Lähteet
Suomen Uutiset (verkkolehti)

**Suomen Uutiset** on Perussuomalaiset-puolueen ylläpitämä suomalainen verkkolehti, joka on puolueen äänenkannattaja paperilla julkaistavan *[[Perussuomalainen]]*-lehden rinnalla.

*Suomen Uutiset* aloitti ilmestymisensä verkossa 6. joulukuuta 2014, ja sen ensimmäisenä päätoimittajana toimi Matias Turkkila. Sillä on yhteinen toimitus *Perussuomalaisen* kanssa, mutta *Perussuomalainen* ilmestyy paperisena yhä vanhalla nimellään. *Suomen Uutiset* on nimetty Perussuomalaisia edeltäneen Suomen Maaseudun Puolueen vuonna 1995 lakkautetun *[[Suomen Uutiset (sanomalehti)|Suomen Uutiset]]* -sanomalehden mukaan, jonka seuraaja se katsoo olevansa.

Matias Turkkilan mukaan *Suomen Uutiset* tekee puolueviestintää, eikä ole sitoutunut Julkisen sanan neuvoston journalistin ohjeisiin. *[[Helsingin Sanomat]]* kuvasi lehden tyyliä vuonna 2016 provokatiiviseksi ja populistiseksi. Lehti julkaisee muun muassa lausuntoja, joissa esitetään voimakkaita ja kiistanalaisia väitteitä ilman, että niiden todenperäisyyttä tarkistetaan. Lehden toimituksellinen linja sallii tällaisten lausuntojen julkaisun, kunhan ne ovat jonkun muun kuin lehden toimittajien tekemiä.

Päätoimittajana on ollut Kristiina Ovaskainen elokuusta 2025 alkaen.

## Päätoimittajat
*Matias Turkkila (2014–8/2025)
*Kristiina Ovaskainen (8/2025–)

## Lähteet
Bentsyylisalisylaatti

**Bentsyylisalisylaatti** (C14H12O3) on aromaattisiin estereihin kuuluva orgaaninen yhdiste. Yhdistettä voidaan käyttää hajusteissa. Bentsyylisalisylaattia esiintyy useiden kasvien eteerisissä öljyissä.
Yhdistettä esiintyy myös kukkien tuoksuissa ja semiokemikaalina eliöiden viestinnässä.

## Ominaisuudet, valmistus ja käyttö
Huoneenlämpötilassa bentsyylisalisylaatti on väritöntä nestettä tai valkoisia kiteitä. Yhdiste liukenee vain niukasti veteen ja paremmin orgaanisiin liuottimiin, esimerkiksi etanoliin ja dietyylieetteriin. Aineen haju on miellyttävä mutta ei kovin vahva.

Bentsyylisalisylaattia valmistetaan bentsyylialkoholin ja metyylisalisylaatin vaihtoesteröintireaktiolla tai bentsyylikloridin ja salisyylihapon alkalimetallisuolan reaktiolla 130&ndash;140 °C:n lämpötilassa.

Bentsyylisalisylaattia käytetään kukkaistuoksuissa, myskien liuottimena sekä saippuoiden ja puhdistusaineiden hajustamiseen. Aurinkovoiteissa ja -öljyissä se toimii UV-säteilyä absorboivana aineena.

## Lähteet

## Aiheesta muualla
*PubChem: Benzyl salicylate 
*Human Metabolome Database (HMDB): Benzyl salicylate 
*Food Component Database (FooDB): Benzyl salicylate 
*Pherobase: Floral Compound - benzyl 2-hydroxybenzoate 
*Pherobase: Semiochemical - benzyl 2-hydroxybenzoate
Theresa Bernstein

**Theresa Bernstein** (1890 Krakova – 2002 New York) oli yhdysvaltalainen taidemaalari.

Bernstein pääsi stipendillä Philadelphia School of Design for Womeniin (nykyinen Moore College of Art and Design). Muutettuaan New Yorkiin vuonna 1912 hän jatkoi opintojaan Art Students League of New Yorkissa. Bernstein maalasi töitä Ashcan Schoolin realistisella tyylillä. Hän hankki ystäviä ja yhteistyökumppaneita yhdysvaltalaisista taiteilijoista, joihin kuuluivat William Merritt Chase ja Robert Henri sekä myöhemmin John Sloan, Stuart Davis ja Edward Hopper. 1920-luvulla Bernstein saavutti menestystä arkista elämänmenoa kuvaavilla töillään. Sittemmin hän keskittyi enemmän miehensä William Meyerowitzin työn edistämiseen ja suosioon nousi abstrakti ekspressionismi.

Bernstein asui miehensä kanssa lähellä Times Squarea ja Central Parkia, mutta pariskunta vietti usein kesiä Massachusettsin Gloucesterissa, jossa Bernstein sai valmiiksi monet rantoja ja satamoita kuvaavista teoksistaan. Hän jatkoi työtään, kunnes kuoli vuonna 2002.

## Lähteet
Cornet

**Cornet** on muun muassa seuraavien henkilöiden sukunimi:

* Alizé Cornet (s. 1990), ranskalainen tennispelaaja
* Henri Cornet (1884–1941), ranskalainen maantiepyöräilijä
* Maxwel Cornet (s. 1996), ranskalais-norsunluurannikkolainen jalkapalloilija
* Philippe Cornet (s. 1990), kanadalainen jääkiekkoilija
Tove Alsterdal

**Tove Alsterdal** (s. 28. joulukuuta 1960 Malmö) on ruotsalainen toimittaja ja kirjailija. Hänelle myönnettiin vuonna 2021 Lasiavain-palkinto.

Alsterdal syntyi Malmössä vuonna 1960. Hän valmistui Kalix Folkhögskolasta vuonna 1985. Alsterdal työskenteli Liza Marklundin pitkäaikaisena kustannustoimittajana.  Hän teki rikosromaanidebyyttinsä vuonna 2009 kirjoittamalla kirjan *[[Kvinnorna på stranden]]*. Hänen romaaninsa Låt mig ta din hand palkittiin parhaan ruotsalaisen rikosromaanin palkinnolla vuonna 2014. Hänen romaaninsa Rotvälta palkittiin parhaan ruotsalaisen rikosromaanin palkinnolla vuonna 2020 ja Lasiavain-palkinnolla vuonna 2021.

## Tuotanto

###### Ådalen -trilogia

* *Juurakko*, suom. Kari Koski. Aula & co (2020) 
* *Vajoama*, suom. Kari Koski. Aula & co (2022) 
* Syväsatama, suom. Kari Koski. Aula & co (2023) 

###### Muut teokset

* *Salakäytävä*, suom. Kari Koski. Aula & co (2025) 

## Lähteet

## Aiheesta muualla
Bisher Al-Khasawneh

**Bisher Al-Khasawneh** (; s. 27. tammikuuta 1969) on jordanialainen poliitikko ja diplomaatti, joka on toiminut Jordanian 43. pääministerinä ja puolustusministerinä 12. lokakuuta 2020 lähtien syyskuuhun 2024.

Al-Khasawneh oli Jordanian suurlähettiläs Egyptissä, Ranskassa, Keniassa, Etiopiassa, Afrikan unionissa, Arabiliitossa ja Unescossa. Hän toimi myös Jordanian rauhanprosessi- ja neuvottelutoimiston pääkoordinaattorina ja johtajana. Hän toimi ulkoasiainministerinä vuosina 2016–2017. Tämän jälkeen hän toimi lakiasiainministerinä vuosina 2017–2018. Hän toimi kuningas Abdullah II:n viestintä- ja koordinointineuvonantajana Jordanian kuninkaallisessa hovissa huhtikuusta 2019 elokuuhun 2020. Pääministeriksi nimittämiseensä saakka Al-Khasawneh toimi kuninkaan politiikan neuvonantajana.

Al-Khasawneh’n kausi oli vaikeaa aikaa Jordaniassa: talous oli huonossa tilassa, työttömyys oli korkealla, ja Israelin hyökkäys Gazaan aiheutti alueella levottomuutta. Maassa oli käynnissä demokratisoitumisprosessi, mutta vuoden 2022 perustuslakimuutos siirsi lisää valtaa kuninkaalle. Syksyn 2024 vaaleissa islamilainen puolue sai enemmistön parlamentissa. Vaalien jälkeen kuningas nimitti uuden pääministerin.

## Lähteet
SAS: Erikoisjoukkojen kovassa koulussa

**SAS: Erikoisjoukkojen kovassa koulussa** (*[[Englannin kieli|eng.]] SAS: Who Dares Wins*) on brittiläinen tositelevisio-ohjelma, jossa joukko tavallisia kansalaisia tai julkisuudesta tunnettuja henkilöitä osallistuu lyhennettyyn brittiläisen maavoimien erikoisjoukkojen operaattorin valintakokeeseen.

Kurssin aikana kokelaita tullaan kohtelemaan kuin oikeassa koulutuksessa, ja esimerkiksi ravinnon puute tai fyysiset kivut voivat tulla vastaan.

## Formaatti
Kurssin aluksi joukko vapaaehtoisesti mukaan hakeneita kokelaita saapuu hylättyyn tukikohtaan, joissa heitä majoitetaan alkeellisissa, todellisia sotaolosuhteita kuvaavissa olosuhteissa. Joka päivä he joutuvat kohtaamaan pelkonsa ja kokemaan fyysistä rasitusta raskaissa tehtävissä jonkalaisia erikoisjoukkoihin pyrkivän täytyy läpäistä. Joka jaksolla on oma teema, jonka mukaan tehtävät on kehitetty. 

Kurssin idea on tulos tai ulos, eli kokelaiden täytyy vakuuttaa kouluttajat siitä, että he ovat sekä fyysisesti että psyykkisesti valmiita antamaan kaikkensa tehtävien aikana. Kokelaita voidaan myös ottaa taktisiin kuulusteluihin, joissa kouluttajat selvittävät heistä lisää tietoa. Jokainen kokelaista voi vapaaehtoisesti lähteä kurssilta minä hetkenä hyvänsä, ja ojentaa numerolappunsa yhdelle kouluttajista. Kouluttajat voivat vetää myös kokelaan pois, jos eivät koe tämän pärjäävän kurssilla.

Kurssi päättyy vaativaan lopputehtävään, jossa testataan miten hyvin kokelaat ovat oppineet leirin aikana, ja miten hyvässä kunnossa he ovat sekä fyysisesti että psyykkisesti. Kurssin lopulla leirin neljä kouluttajaa päättävät, ketkä läpäisevät kurssin. Yhtenä tärkeänä kriteerinä heillä on se, onko kyseinen henkilö valmis toimimaan heidän rinnallaan, ja voivatko kouluttajat luottaa tähän oikeassa sotatilanteessa.

## Kouluttajat
Kouluttajien tehtävänä ohjelmassa on "mentoroida" kokelaita selviytymään kurssin läpi. Heidän on oltava tiukkoja sääntöjen kanssa, sillä ohjelmassa simuloidaan oikeaa erikoisjoukkojen valintakoetta. Tästä johtuu luontaisesti ohjelmassa kuuluva kovaan ääneen huuto ja käskytys, jolla koetetaan saada kokelaiden huomio.

Brittiversion nykyiseen kouluttavaan henkilökuntaan (eng. *Directing Staff*) kuuluu ryhmä entisiä Britannian ja Yhdysvaltojen eliittisotilaita, joilla on yhteensä monen vuosikymmenen kokemus erikoisjoukko-operaatioista ympäri maailmaa. He ovat Mark Billingham MBE, Jason Fox, Chris Oliver ja Rudy Reyes. Aiemmin mukana olleita kouluttajia mm. Ant Middleton, Matthew Ollerton sekä Remi Adeleke.

## Ulkomaalaiset versiot
Banijay Group omistaa formaatin oikeudet ulkomailla, ja ohjelmasta on tehty omat versionsa muun muassa Ruotsissa ja Australiassa. Suomessa tv-kanava Nelosella esitetään kotimaista *[[Erikoisjoukot (televisiosarja)|Erikoisjoukot]]*-nimistä versiota, jossa pääosissa on Suomen puolustusvoimain entisiä sotilaita.

## Lähteet
Suomen Uutiset

**Suomen Uutiset** voi tarkoittaa ainakin seuraavia:

**[[Suomen Uutiset (sanomalehti)|Suomen Uutiset]]*, vuosina 1959–1995 ilmestynyt sanomalehti, Suomen Maaseudun Puolueen pää-äänenkannattaja
**[[Suomen Uutiset (verkkolehti)|Suomen Uutiset]]*, vuodesta 2014 ilmestynyt verkkolehti, Perussuomalaisten äänenkannattaja
Katri Sieberg

**Katri K. Sieberg** (s. 1968) on yhdysvaltalainen yhteiskuntatieteilijä, joka on toiminut Pohjois-Amerikan tutkimuksen professorina Tampereen yliopistossa vuodesta 2007 lähtien. Hän kertoo tutkivansa terveydenhuoltoa, rikospolitiikkaa ja äänestämistä taloustieteellisestä näkökulmasta.

Sieberg syntyi Yhdysvalloissa amerikansuomalaiseen perheen. Hän valmistui kandidaatiksi (*Bachelor of Arts*) Northwestern-yliopistossa vuonna 1990 ja maisteriksi (*Master of Science*) California Institute of Technology -yliopistossa vuonna 1992. Hän väitteli tohtoriksi (*Doctor of Philosophy*) New Yorkin yliopistossa vuonna 1998.

## Julkaisut

* *Criminal Dilemmas: Understanding and Preventing Crime*. Springer, 2001.

## Lähteet

## Aiheesta muualla

* Tampereen yliopiston tutkimusportaali
* ResearchGate
Kathryn Stockett

**Kathryn Stockett** (1969 Jackson, Mississippi) on yhdysvaltalainen kirjailija. Hänet tunnetaan vuoden 2009 romaanistaan ​​*[[Piiat (romaani)|Piiat]]*, joka kertoo afroamerikkalaisista piioista, jotka työskentelivät valkoihoisten kodeissa Jacksonissä, Mississippissä 1960-luvun alussa. Kirja oli Stockettin ensimmäinen romaani.

Stockett syntyi ja varttui Jacksonissa, Mississippissä. Valmistuttuaan Alabaman yliopistosta hän muutti New Yorkiin, jossa hän asui 16 vuotta. Stockett työskenteli siellä lehtikustantamisen ja markkinoinnin parissa ennen kuin julkaisi ensimmäisen romaaninsa, jonka kirjoittaminen alkoi vuonna 2001. Hänellä oli vaikeuksia saada kirjalleen edustajaa, kunnes Susan Ramer suostui. Teos nousi ilman suurta mainoskampanjaa bestseller-listoille ja alkuvuodesta 2010 kärkipaikalle New York Timesin ja Wall Street Journalin listalla. Nykyään hän asuu Atlantassa. 

## Lähteet

## Aiheesta muualla
* Kathryn Stockettin viralliset sivut
Tarja Väyrynen

**Tarja Helena Väyrynen** on suomalainen yhteiskuntatieteilijä, joka toimii rauhan- ja konfliktintutkimuksen professorina Tampereen yliopistossa. Hän on toiminut aiemmin myös Rauhan- ja konfliktintutkimuskeskus Taprin tutkimusjohtajana ja Suomen Akatemian tutkijana. Väyrynen väitteli tohtoriksi Kentin yliopistossa vuonna 1994.

## Julkaisut

* Tarja Väyrynen: *Sharing reality: an insight from phenomenology to John Burton's problem solving conflict resolution theory* (väitöskirja). Kentin yliopisto, 1995. Saatavilla internetissä
* Tarja Väyrynen: *New conflicts and their peaceful resolution: post-Cold War conflicts, alternative means for their resolution, and [[Vuoristo-Karabahin konflikti|the case of Nagorno-Karabakh]]*. Ahvenanmaan rauhaninstituutti, 1998.
* Tarja Väyrynen: *Culture and international conflict resolution: A critical analysis of the work of John Burton*. Manchester University Press, 2001.
* Jouko Huru ja Tarja Väyrynen (toim.): *Kadonnutta poliittista etsimässä: kansainvälinen turvallisuus ja politiikka*. Yliopistopaino, 2004.
* Tarja Väyrynen, Eeva Puumala, Samu Pehkonen, Anitta Kynsilehto ja Tiina Vaittinen: *Choreographies of Resistance: Mobile Bodies and Relational Politics*. Rowman & Littlefield Publishers, 2016.
* Tarja Väyrynen: *Corporeal Peacebuilding: Mundane Bodies and Temporal Transitions*. Palgrave Macmillan, 2019.
* Tarja Väyrynen, Swati Parashar, Élise Féron ja Catia Cecilia Confortini (toim.): *Routledge Handbook of Feminist Peace Research*. Routledge, 2021.

## Lähteet

## Aiheesta muualla

* Tampereen yliopiston tutkimusportaali
* ResearchGate
* Marjatta Pöllänen: Rauha toteutuu arjessa – Väyrysen haastattelu *Ydin*-lehden numerossa 1/2017
* Professori, rauhaekspertti Tarja Väyrynen vieraana: Miten rauha syntyy ja siitä neuvotellaan? – Väyrynen vieraana YleX:n radio-ohjelmassa 1.3.2022
Konstantia Itävaltalainen

**Konstantia Itävaltalainen,** Constanz Renate von Habsburg (24. joulukuuta 1588 Graz, Itävallan arkkiherttuakunta – 10. heinäkuuta 1631 Varsova, Puola-Liettua) oli Puola-Liettuan kuningatar avioliittonsa kautta kuningas Sigismund III Vaasan kanssa. 

## Suku
Konstantian isä oli Sisä-Itävallan arkkiherttua Kaarle II (1540–1590), joka oli keisari Ferdinand I:n ja Böömin ja Unkarin prinsessa Anna Jagellonican (1503–1547) nuorin poika. Hänen äitinsä, joka oli myös hänen isänsä sisarentytär, oli Baijerin prinsessa Maria Anna (1551–1608), joka oli Itävallan arkkiherttutar Annan (1528 –1590) ja Baijerin herttua Albrekt V:n (1528–1579) tytär. Konstantia oli Sigismundin edellisen vaimon Anna Itävaltalaisen nuorempi sisar. 

Hän oli keisari Ferdinand II:n sisar ja hänellä oli 14 sisarusta, joista kolme kuoli jo pieninä. Arkkiherttuatar Margareeta Itävaltalainen (1584–1611) avioitui Espanjan kuningas Filip III:n kanssa 18. huhtikuuta 1599. Kaksi veljistä ryhtyi kirkon palvelukseen: Leopold V (1586–1632) oli Passaun ruhtinaspiispa ja Kaarle (1590–1624) oli Wrocławin ruhtinaspiispa. Arkkiherttuatar Maria Christina (1574–1621) avioitui vuonna 1595 Zsigmond Báthoryn, Transilvanian ruhtinaan kanssa; Maria Christina hallitsi ruhtinaskuntaa vuosina 1597–1598, he erosivat vuonna 1599. Arkkiherttuatar Maria Magdalena (1589–1631) avioitui vuonna 1608 Cosimo II de' Medicin, Toscanan suurherttuan kanssa.

## Avioliitto ja lapset
Konstantia Itävaltalainen avioitui 11. joulukuuta 1605 Puolan kuninkaan ja Liettuan suurherttua Sigismund III Vaasan kanssa, joka oli hänen vanhemman sisarensa Anna Itävaltalaisen leski. 

Konstantialla ja Sigismundilla oli seitsemän lasta, joista kaksi kuoli jo pieninä lapsina:

* Jan Kasimir (25. joulukuuta 1607 – 14. tammikuuta 1608), kuoli alle kuukauden ikäisenä
* Jan Kasimir (22. maaliskuuta 1609 – 16. joulukuuta 1672), hallitsi vuosina 1648–1668 kuningas Jan II Kasimirina
* Jan Albert (25. kesäkuuta 1612 – 29. joulukuuta 1634), kardinaali, Warmian ja Krakówan ruhtinaspiispa, kuoli 22-vuotiaana todennäköisesti isorokkoon
* Karl Ferdinand (13. lokakuuta 1613 – 9. toukokuuta 1655), Wrocławin piispa 1625, Płockin piispa 1640 ja Opolen herttua 1648-1655
* Aleksander Karl (4. marraskuuta 1614 – 19. marraskuuta 1634), kuoli 20-vuotiaana isorokkoon
* Anna Konstansja (26. tammikuuta 1616 – 24. toukokuuta 1616), kuoli nelikuisena
* Anna Katarzyna Konstansja (7. elokuuta 1619 – 8. lokakuuta 1651), avioitui Neuburgin vaaliruhtinas Filip Vilhelmin (1615–1690) kanssa, heillä ei ollut lapsia. 

## Perintö
Konstantia Itävaltalainen kuoli 42-vuotiaana infarktiin Varsovassa 10. heinäkuuta 1631.

## Lähteet
Arne Drogseth

**Arne Gulbrand Drogseth** (5. tammikuuta 1893 Oslo – 11. helmikuuta 1973) oli norjalainen työväenpuolueen poliitikko. Hän oli Norjan virkaa toimittava elinkeinoministeri kesäkuusta marraskuuhun 1951.
## Lähteet

## Aiheesta muualla

* ''Arne Drogseth'' Norjan suurkäräjien verkkosivuilla
Sven Oftedal

**Sven Oftedal** (3. kesäkuuta 1905 Stavanger – 23. kesäkuuta 1948 Oslo) oli norjalainen lääkäri ja työväenpuolueen poliitikko. Hän istui suurkäräjillä sekä toimi Norjan sosiaaliministerinä vuosina 1945–1948.
## Lähteet

## Aiheesta muualla

* ''Sven Oftedal'' Norjan suurkäräjien verkkosivuilla
Ringsaker Blad

**Ringsaker Blad** on norjalainen vuonna 1935 perustettu paikallislehti, jonka toimitus on Brumunddalissa Ringsakerin kunnassa. Lehti ilmestyy kolmesti viikossa ja kuuluu Amedia-konserniin.
## Lähteet

## Aiheesta muualla
* Lehden verkkosivut
Moonbin

**Moonbin** (oik. **Moon Bin**, hangul: 문빈; hanja: 文彬; uudistettu latinisaatio: *Mun Bin*; 26. tammikuuta 1998 Cheongju – 19. huhtikuuta 2023 Soul) oli eteläkorealainen laulaja ja näyttelijä. Hänet tunnettiin Astro-yhtyeen jäsenenä. Hän kuoli huhtikuussa 2023.

## Lähteet
Vilho Aroniemi

**Vilho Armas "Ville" Aroniemi** (14. toukokuuta 1918 Helsinki – 1. helmikuuta 1981 Helsinki) oli suomalainen pikajuoksija ja ammatiltaan voimistelunopettaja, joka toi Suomeen kuntokouluidean ja voimannoston.

Ville Aroniemi aloitti pikajuoksu-uransa ennen sotia ensimmäisen seuran ollessa Terijoen Kiisto. Vuonna 1937 hän oli mukana pikaviestin SM-kultaa voittaneessa Viipurin Urheilijoiden joukkueessa. Samana vuonna hän oli Kalevan kisojen 100 metrillä kuudes. Seuraavien vuosien menestys tuli edelleen pikaviestissä Viipurin Urheilijoiden joukkueessa seuran voittaessa mestaruuden 1938 ja 1939. Sotavuosien jälkeen Aroniemi siirtyi Helsinkiin, jossa Viipurin Urheilijat jatkoi toimintaansa. Aroniemi oli seuran riveissä sen voittaessa mestaruuden 1946, tullessa SM-hopealle 1947 ja SM-pronssille 1948. Maaotteluissa Aroniemi oli kerran eli vuoden 1946 Suomi–Ruotsi-maaottelussa 400 metrillä. 

Sotien jälkeen Aroniemi valmistui voimistelunopettajaksi ja toimi vuodesta 1948 Teknillisen korkeakoulun liikunnanopettajana. Nimike muuttui 1970-luvun alussa liikuntasihteeriksi teekkarien liikuntatoimen laajennuttua. Opetuksen lisäksi Aroniemi aloitti kuntokoulutoiminnan vuonna 1954 käytyään Yhdysvalloissa ja nähtyään myös muualla Euroopassa kuntokoulutoiminnan. Paikkana alkuvaiheessa oli Helsingissä Hämäläisten talon kellaritilat, joissa kuntokoulu toimi vuoteen 1971 asti.

Ville Aroniemi oli myös voimannostourheilun alullepanijana Suomessa. Hän toimi 1970-luvun alussa perustetun liiton ensimmäisenä puheenjohtajana aina kuolemaansa asti.

## Saavutukset

* 4 SM-kultaa 4 × 100 metrin viestissä 1937, 1938, 1939 ja 1946
* SM-hopeaa 4 × 100 metrin viestissä 1947
* SM-pronssia 4 × 100 metrin viestissä 1948

## Lähteet
Maria Teresian taaleri

**Maria Teresian taaleri** (myös *Levantin taaleri*) on Itävallan keisarinnasta Maria Teresiasta nimensä saanut hopearaha, jota käytettiin pitkään varsinkin arabimaissa ja Etiopiassa.

Maria Teresian kuvalla varustettua taalerin kolikkoa lyötiin Wienin ja Hallin rahapajoissa vuodesta 1751 lähtien. Sen hopeapitoisuus oli 23,83 grammaa hienoa hopeaa. Kolikon ulkoasu pysyi muuttumattomana vuodesta 1780, vaikka sitä lyötiin Itävallan lisäksi useiden eri maiden rahapajoissa.

Maria Teresian taaleria käytettiin maksuvälineenä varsinkin Levantin, Arabian niemimaan ja Afrikan sarven alueella. Britannia, Italia, Etiopia ja Ranska yrittivät tuloksetta korvata sitä omilla rahayksiköillään. Kahdensadan vuoden aikana lyötiin 320 miljoonaa taaleria. Useimmat rahapajat lopettivat kolikon lyömisen vuonna 1935. Etiopia luopui taalereista vuonna 1950 ja Jemenin arabitasavalta vuonna 1965.

## Lähteet
Mel Stuart

**Mel Stuart** (oik. Stuart Solomon, 2. syyskuuta 1928 New York – 9. elokuuta 2012) oli yhdysvaltalainen elokuva- ja televisio-ohjaaja ja -tuottaja. Parinsadan elokuvan lisäksi hän ohjasi televisiosarjoja, kuten John Travoltan ensimmäisiin rooleihin kuulunut *[[Terve taas, Kotter]]*.

## Filmografiaa

*1964: Marraskuun neljä päivää (*Four Days in November*)
*1969: Amerikkalaiset tulevat! (*If It's Tuesday, This Must Be Belgium*)
*1970: Rakastan vaimoani, vai kuinka? (*I Love My Wife*)
*1971: Jali ja suklaatehdas (*Willy Wonka and the Chocolate Factory*)
*1972: Yksinäinen sydän (*One Is a Lonely Number*)
*1978: Kahlekarkuri (*Mean Dog Blues*)
*1981: Valkoiset leijonat (*The White Lions*)
*1987: James Bond 007 (*Happy Anniversary 007*)

## Lähteet
Barbania

**Barbania** () on kunta Italiassa Piemonten alueella sijaitsevassa Torinon metropolikaupungissa. Vuoden 2023 alussa kunnassa oli arviolta 1&nbsp;563 asukasta.

## Lähteet

## Aiheesta muualla
Antautuminen

**Antautuminen** on sotilaallisessa mielessä alueen, sotilaiden, linnoitusten, laivojen tai aseiden luovuttamista toiselle vallalle tai vailtiolle. Antautuminen voidaan toteuttaa rauhanomaisesti tai se voi olla seurausta tappiosta taistelussa. Suvereeni valtio voi antautua tappion jälkeen sodassa, yleensä allekirjoittamalla rauhansopimuksen tai antautumissopimuksen. Taistelukentällä antautuminen joko yksittäisten henkilöiden tai upseerien käskystä johtaa yleensä siihen, että antautuvista tulee sotavankeja.
Kari-Pekka Laaksonen

**Kari-Pekka Laaksonen** (s. 23. huhtikuuta 1967, Valkeakoski) on suomalainen autourheilija.

## Ura
Laaksonen on kilpaillut muun muassa Porsche Carrera Cupissa, Porsche GT3 Cupissa ja Nürburgring Langstrecken Serie -sarjassa. Hän on kilpaillut vuonna 2016 TCR International Series ja ADAC TCR Germany Touring Car Championship -sarjoissa LMS Racing -tallissa.

Laaksonen, Antti Buri ja Olli Kangas voittivat vuoden 2017 Barcelonan 24 tunnin ajon LMS Racingin Cupra TCR -autolla.

Nürburgringin 24 tunnin ajoissa vuonna 2018 hänen kanssaan autoa ajoivat Antti Buri, Olli Kangas ja Jordi Gené, jolloin he voittivat kilpailun luokassaan. TCR Spa 500 -kilpailussa autoa ajoivat Laaksosen kanssa Fabian Danz, Julien Apotheloz, Antti Buri ja Mikel Azcona.

Laaksonen, Buri ja Jim Rautiainen ajoivat HRT Performancen autolla Span 12 tunnin ajoissa vuonna 2022, jossa he sijoittuivat 992-AM -luokan toiseksi.

## Tulokset
### Nürburgringin 24 tunnin ajon tulokset

### TCR Spa 500 -tulokset

## Lähteet
Sotaretki

**Sotaretki** tarkoittaa sotilaallista hyökkäystä, joka suoritetaan vihollismaata tai vihollista vastaan. Sotaretki voi olla laaja tai pienimuotoinen, ja se voi käsittää useita taisteluja ja operaatioita. Tavoitteena sotaretkellä on yleensä saada aikaan strateginen etu tai voitto vihollisesta, mutta sotaretki voi myös olla puolustuksellinen ja sen tarkoituksena voi olla torjua vihollisen hyökkäys.
KPN

**Koninklijke KPN** on alankomaalainen langallinen ja langaton televiestintäyritys. Se syntyi vuonna 1998 entisen valtionyhtiön PTT:n yksityistämisessä, ja se on kasvanut yhdeksi suurimmista televiestintäyrityksistä ja muutti pääkonttorinsa alkuperäisestä Haagista uuteen KPN Toweriin Rotterdamissa vuonna 2017 ja työllistää 2000 työntekijää. Se omistaa useita matkapuhelinyhtiöitä Euroopassa, mukaan lukien KPN ja Hi, Simyo Alankomaissa.

## Katso myös
* Luettelo Amsterdamin pörssissä noteeratuista yhtiöistä

## Aiheesta muualla
* KPN
Figma (ohjelmisto)

**Figma** on käyttöliittymien suunnitteluun tarkoitettu ryhmätyösovellus.
Figma keskittyy käyttöliittymän ja käyttökokemuksen suunnitteluun, painottaen reaaliaikaista yhteistyötä ja käyttäen erilaisia vektorigrafiikan muokkaus- ja prototyyppityökaluja. Ohjelmistolla on mahdollisuus suunnitella web- ja mobiilisovelluksia ja macOS- ja Windows-työpöytäsovelluksiin on erillinen tuki.

Dylan Field ja Evan Wallace aloittivat Figman kehittämisen ja perustivat 2012 saman nimisen yrityksen ohjelmistoa kehittämään.
Ohjelmisto julkaistiin suljettuun beta/preview-vaiheeseen 2015.

Figma on noussut kilpailijaksi Adobe XD:lle. Syyskuussa 2022 Adobe tarjosi Figmasta 20 miljardia dollaria ja sallisi Fieldin jäädä toimitusjohtajaksi.

Sekä Yhdysvaltain kauppakomissio että Euroopan komissio tutkivat yrityskaupan vaikutusta kilpailuun.
Adobe peruutti ostotarjouksensa joulukuussa 2023 EU:n ja Britannian regulaattorien painostuksen vuoksi. Tämän johdosta Adobe joutuu maksamaan Figmalle miljardi dollaria sopimussakkoa.

## Lähteet
Safari-ralli 1981

**Safari-ralli 1981** (viralliselta nimeltään *29. Marlboro Safari Rally*) oli rallin maailmanmestaruussarjan kilpailu kaudella 1981. Kilpailu järjestettiin 16. &ndash; 20. huhtikuuta 1981 Nairobissa. Kilpailu ajettiin avoimilla teillä, joilla oli 77 aikatarkastuspistettä. Kilpailu oli kauden neljäs ja sen kokonaispituus oli . 

Marigatin lähellä joki tulvi ja noin kymmenen auton päästyä läpi loppuja oli autettava nelivetoautoilla ja joidenkin kilpailijoiden oli odotettava jopa kaksi tuntia. Aaltonen ja Shekhar Mehta pääsivät läpi ilman apua, mutta myöhemmin Mehta menetti 12 minuuttia. Aaltonen protestoi kun järjestäjä pyyhki tuon osuuden. Kaksi vuotta aiemmin samassa joen ylityksessä oli vastaavat olosuhteet, mutta tuolloin järjestävät eivät peruuttaneet osiota. Myöhemmällä osuudella Aaltonen huomasi, että osuuden oli merkitty tiekirjaan lyhyemmäksi kuin se todellisuudessa oli ja valitti tästä. Lopputuloksissa Mehta merkittiin kuitenkin voittajaksi.

Väitteiden mukaan Rauno Aaltonen oli kaksi päivää kilpailun voittaja, mutta tuloksia muutettiin jälkikäteen, jotta vetoa lyöneet järjestävät saivat rahaa.

## Tulokset

## Lähteet
Hitler – pahuuden nousu

**Hitler – pahuuden nousu** (*Hitler: The Rise of Evil*, suomeksi myös **Hitler: Pahan nousu**) on vuonna 2003 valmistunut kanadalainen kaksiosainen minisarja, joka kertoo dramatisoidusti Adolf Hitlerin nuoruudesta ja tiestä valtaan. Sarjan on tuottanut Alliance Atlantis Communications ja ohjannut Christian Duguay. Pääosassa Hitlerinä on skotlantilainen näyttelijä Robert Carlyle, ja muissa rooleissa nähdään muun muassa Liev Schreiber, Peter O’Toole ja Peter Stormare. Sarjaan on viitattu myös kaksiosaisena televisioelokuvana.

Sarjassa erityisen huomion kohteena ovat Hitlerin itsensä lisäksi hänen varhaisiin tukijoihinsa kuulunut yläluokkainen pariskunta Ernst ja Helene Hanfstaengl, Hitleriä vastustanut toimittaja Fritz Gerlich sekä natseja satirisoinut juutalainen kabareeteatterin omistaja Friedrich Hollaender, jotka ovat kaikki todellisia historianhenkilöitä. Tapahtumat ulottuvat Hitlerin lapsuudesta vuoteen 1934, jolloin Hitler oli vakiinnuttanut asemansa Saksan diktaattorina.

Sarjan tuotantoa rahoitti yhdysvaltalainen televisiokanava CBS. Sarjan oli alkujaan tarkoitus olla hyvin uskollinen tositapahtumille ja perustua historiantutkija Ian Kershaw’n kaksiosaisen Hitler-elämäkerran ensimmäisen osaan *Hitler 1889–1936: Hubris* (1998), jonka elokuvausoikeudet Alliance Atlantis osti. Työnimenä oli *Hitler: The Early Years* (”Hitler: varhaiset vuodet”). CBS:n johtaja Les Moonves piti G. Ross Parkerin alkuperäistä käsikirjoitusta liian akateemisena, joten lopullisesta käsikirjoituksesta tehtiin viihdyttävämpi. Kershaw vetäytyi tuotannosta maaliskuussa 2003 ja vaati nimensä poistettavaksi sarjan tekijäluettelosta, koska tarinaan oli lisätty tapahtumia, jotka eivät perustuneet hänen tutkimukseensa. Sarjan vastaava tuottaja Ed Gernon puolestaan erotettiin huhtikuussa 2003 hänen rinnastettuaan *[[TV Guide]]* -lehden haastattelussa Yhdysvaltain silloisen poliittisen ilmapiirin Hitlerin valtaannousuun.

Sarjan Itävaltaan ja Saksaan sijoittuvat kohtaukset kuvattiin pääosin Prahassa ja muualla Tšekissä.

*Hitler – pahuuden nousu* voitti kaksi Emmy-palkintoa (parhaasta minisarjan äänileikkauksesta ja taiteellisesta ohjauksesta) ja oli ehdolla Emmyn saajaksi viidessä muussa kategoriassa.

## Näyttelijät

## Lähteet
Atari SA

**Atari SA** on ranskalainen holding-yhtiö, jonka tytäryhtiöitä ovat Cryptic Studios, Atari London Studio, Eden Studios, Atari Interactive, Inc ja Atari, Inc. Vuonna 2009 Infogrames Entertainment SA (IESA) ilmoitti, että se vaihtaa nimekseen Atari SA.

Yhtiön Yhdysvaltalainen tytäryhtiö Atari, Inc on hakeutunut Chapter 11 -saneeraukseen vuonna 2013. Saneerauksen yhteydessä yhtiö myi omistuksiaan.

Yritys on nykyinen Atari-brändin omistaja.

## Toimintoja
Yritys julkaisi pelikonsolin Atari VCS, joka tuli myyntiin vuonna 2021. Konsolin tulosta kerrottiin vuonna 2017, mutta se myöhästyi. Konsolin nimi viittaa Atari 2600 -konsoliin, mutta tekniikka on uutta.

Vuonna 2022 yritys osti MobyGames-palvelun.

Vuonna 2023 yritys on ostanut immateriaalioikeudet vanhoihin peleihin, jotka ovat kuuluneet Microprosen, Infogramesin ja Accoladen julkaisuihin. Lisäksi yritys omistaa nyt Accoladen tavaramerkin.

Huhtikuussa 2024 kerrottiin, että Atari ottaa Infogrames-merkin uudelleen käyttöön julkaisunimenä. Toukokuussa 2024 kerrottiin, että Atari on ostanut Intellivision-brändin ja oikeudet yli 200 peliin ja tavaramerkkiin.

## Lähteet